  Туспуктэм: Наталия Сильвестрова Наталия Сильвестрова 23-тӥ куартолэзе Ижкарын Удмуртиысь йӧскалык лыдӟетъюртын «Арлэн книгаез П. И. Чайковскийлэн вордскем шаераз» («Книга года на родине П. И. Чайковского») IV улосвылкуспо фестиваль-вожвылъяськонлы йылпумъянъёс лэсьтӥзы. «Удмуртская Республика: декоративно-прикладное искусство и художественные ремёсла» энциклопеди (12+) «Удмуртиысь устоез книга» номинациын вормиз. Ужрадэ ивортодэтъя «Удмуртия» агентстволэн корреспондентэз вуылӥз. Энциклопедия бордын Калык творчествоя элькун юрт, Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институт, Историяя но лулчеберетъя синпелетъёсты утёнъя огъяроссия огазеяськонлэн улосвыл ёзэтэз ужазы. « Та книгаез ми лэсьтӥмы куинь ар, туж трос адямиос ужазы книга бордын. Валтӥсь редактор Анетта Петровна Сидорова. <…> Со туж трос лэсьтӥз. Солэн кивалтэмез улсын ужаз быдэс Удмуртия » Игорь Поздеев, Историяя, кылъя но литературая институтлэн кивалтӥсез «Удмуртия» книгапоттоннилэн Дэбес ёросысь кибашлыослэн юртэнызы ӵош дасям «Живые родники ремёсел» (12+) книгазы «Лучшая книга о малой родине» номинациын вормисе потӥз. Издательство вожвылъяськонэ ньылетӥ арзэ пыриське, котькуд ар вормисьёс пӧлын луэ. Ужъюртлэн кивалтӥсез Юрий Кузнецов ужрадлэсь кулэлыксэ пусйиз. « Со книгалэн праздникез, со луэ арлы огпол гинэ. Соин та конкурсэз пичи нылпиез кадь возиськом. Мукет улосвылъёсысь эшъёсмылы но жингыртӥськом, пожалуйста, пыриське милям конкурсамы шуыса. Туэ но туж трос улосвылъёс пыриськиллям. <…> Мон туж шумпотӥсько, асьме доры лыкто, асьмемыз адӟо, чебер книгаосынызы Йӧскалык библиотекамес узырмыто. <…> Шумпотӥсько, книга поттон азинске шуыса » Юрий Кузнецов, «Удмуртия» книгапоттоннилэн кивалтӥсез Эгра ёросысь кылбурчи Надежда Владыкина но «Николаевка – край мой родной» но книгаеныз вожвылъяськонлэн «Лучшая книга о малой родине» номинацияз пыриськиз. Та книга кылбуръёсын бичет ӧвӧл, кызьы нырысь малпаны луоз, со бырем гурт сярысь эскерон уж. « Альбомъёс дасяны косӥзы вал бырем гуртъёслы сепъёс (Сэп гуртын бырем гуртъёслы сӥзем музей кылдытӥзы - ред.). Мон материал утчай, ваньзэ компьютере тыри но, маке йырам шуккиз, материалэ вань но, книга, лэся, поттоно шуыса » Надежда Владыкина, «Николаевка – мой родной край» книгалэн авторез Эгра ёросысь Николаевка гуртын кылбурчилэн анаез вордскиз, ачиз но пичи дыръяз ӵемысь гуртэ вуылӥз, соин со гурт солы туж дуно луэ. Книгаез солэн калыкезлы сӥзьыса гожтэмез потӥз.  2023-тӥ арын «Арлэн книгаез П. И. Чайковскийлэн вордскем шаераз» IV фестиваль-вожвылъяськонэ Россилэн 18 улосвылъёсысьтыз 69 куриськисьёслэсь 148 книгаос вуизы. Ужъёсты тямыс номинациосъя эскеризы. Со сяна, пӧлысьтызы Удмуртиысь устозэ книгаез но Арлэсь книгазэ шараязы. Фото: Наталия Сильвестрова Пӧртэм номинациосын вормисьёс луизы: «Лучшее издание, подготовленное библиотекой» – Ува ёросысь лыдӟиськонни сӧзнэт «И будет память жить» книга понна; «Лучшее издание на языках народов России» – Карелиысь «Периодика» книгапоттонни «Пётр – знаменитый царь» книга понна; «Лучшее краеведческое издание» – «Древности Севера» огазеяськон «Осколки времени. Тотьма на фотографиях 1917-1953», «Осколки времени. Тотьма на фотографиях 1953-1985», «Осколки времени. Тотьма на фотографиях рубежа XIX-XX веков» альбомъёсын сузьет понна; «Лучшая книга о малой родине» – «Удмуртия» книгапоттонни, Дэбес ёросысь кибашлыослэн юртсы «Живые родники ремёсел» книга (6+) понна; «Лучшее издание для детей и юношества» – Чувашиысь книгапоттонни «Как ворона хотела мир повидать» книга (0+) понна; «Лучшее литературно-художественное издание» – Тюменьысь «Возрождение Тобольска» ӟечлэсьтон фонд «Аввакум. Распря» книга понна; «Лучшее учебное, научное, научно-популярное издание» – Ярославльысь «Медиарост» книгапоттонни «Ярославский край: города, деревни, сёла», «Ярославский край: история, традиции, характер», «Ярославский край: растения и животные, реки и озёра» книгаос понна; «Лучшее художественно-графическое оформление издание» – Ярославльысь «Медиарост» книгапоттонни «Памятники ярославской архитектуры» книга понна. Жюрилэн ёзчиосыз вань номинациосын вормисьёс пӧлысь Арлэсь книгазэ бырйизы. Туэ валтӥсь кузьымез Ярославльысь «Медиарост» книгапоттонни «Ярославский край: города, деревни, сёла», «Ярославский край: история, традиции, характер», «Ярославский край: растения и животные, реки и озёра» книгаос понна басьтӥз. Туэ нырысьсэ вожвылъяськонэ пыриськисьёслэн книгаосынызы, дышем адӟытон сяна, виртуальной адӟытон радъязы, соин Йӧскалык лыдӟиськоннилэн сайтаз тодматскыны луэ. Тодэ вайытом, фестиваль-вожвылъяськон «П. И. Чайковскийлэн шаераз» фестиваль улсын радъяськиз. Со улсын та нуналъёсы пӧртэм ужрадъёс ортчозы. Тегъёс: Литература фестиваль книгапоттонни Чайковский Удмуртия книгаос  